钦定古今图书集成/明伦汇编/官常典/第790卷 > 蒋之奇
## 钦定古今图书集成/明伦汇编/官常典/第790卷 > 蒋之奇

按《宋史》本传，“之奇字颖叔，常州宜兴人。以伯父枢密
直学士堂荫得官，擢进士第，中《春秋三传》科，至太常
博士。又举贤良方正，试六论中选，及对策失书问目，
报罢。英宗览而善之，擢监察御史。神宗立，转殿中侍
御史。上《谨始》五事：一曰进忠贤，二曰退奸邪，三曰纳
谏诤，四曰远近习，五曰闭女谒。神宗顾之曰：‘斜封墨
敕，必无有至于近习之戒。《孟子》所谓‘观远臣以其所
主者也’’。”之奇对曰：“陛下之言及此，天下何忧不治。”初，
之奇为欧阳修所厚，制科既黜，乃诣修盛言濮议之善，以得御史，复惧不为众所容，因修妻弟薛良孺得
罪怨修，诬修及妇吴氏事，遂劾修。神宗批付中书，问
状无实，贬监道州酒税，仍榜朝堂。至州，上表哀谢。神
宗怜其有母，改监宣州酒税。新法行，为福建转运判
官。时诸道免役，推行失平，之奇约僦庸费，随算钱高
下均取之，民以为便。迁淮东转运副使。岁恶民流，之
奇募使修水利以食流者，如扬之天长三十六陂，宿
之临涣横斜三沟，尤其大也。用工至百万，溉田九千
顷，活民八万四千。历江西、河北、陕西副使。之奇在陕
西，经赋入以给用度，公私用足，比其去库缗八十馀
万，边粟皆支。二年，移淮南，擢江、淮、荆、浙发运副使。元
丰六年，漕粟至京，比常岁溢六百二十万石，锡服三
品。请凿龟山左肘至洪泽为新河，以备淮险，自是无
覆溺之患。诏增三秩，加直龙图阁，升发运使，凡六年，
其所经度，皆为一司故事。元祐初，进天章阁待制、知
潭州。御史韩川、孙升、谏官朱光庭皆言“之奇小人，不
足当斯选。”改集贤殿修撰、知广州。妖人岑深善幻，聚
党二千人，谋取新兴，略番禺，包据岭表。群不逞借之
为虐，其势张甚。之奇遣钤辖杨从先致讨，生擒之，加
宝文阁待制。南海饶宝货，为吏者多贪声，之奇取前
世牧守有清节者吴隐之、宋璟、卢奂、李勉等绘其象，
建十贤堂以祀，冀变其习。徙河北都转运使、知瀛州。
辽使耶律迪道死，所过郡守皆再拜致祭，之奇曰：“天
子方伯，奈何为之屈膝邪？”奠而不拜。入为户部侍郎，
未几，复出知熙州。夏人论和，请画封境，之奇揣其非
诚心，务守备，谨斥候，常若敌至终，之奇去，夏人不敢
犯塞。绍圣中，召为中书舍人，改知开封府，进龙图阁
直学士，拜翰林学士兼侍读。元符末，邹洪以言事得
罪，之奇折简别之，责守汝州，阅月，徙庆州。徽宗立，复
为翰林学士，拜同知枢密院。明年，知院事。沅州蛮扰
边，之奇请遣将讨之，以其地为徽、靖二州。崇宁元年，
除观文殿学士、知杭州。以弃河、湟事夺职，由正议大
夫降中大夫。以疾告归，提举灵仙观。三年，卒，年七十
四。后录其尝陈绍述之言，尽复官职。之奇为部使者
十二，任《六典》会府，以治办称，且孜孜以人物为已任。
在闽荐处士陈烈，在淮南荐孝子徐积，每行部至，必
造之，特以畔欧阳修之故，为清议所薄。子阶至侍从。
曾孙芾，别有传。